धनबाद एयरपोर्ट के पास ग्लाइडर क्रैश हुआ, मलबा एक घर पर गिरा; 2 लोग घायल
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar -  देश के पहले 10km लंबे डबल डेकर एलिवेटेड कॉरिडोर का शिलान्यास करेंगे नितिन गडकरी - ममता बनर्जी आज नवीन पटनायक से मुलाकात करेंगी, लोकसभा चुनाव के लिए गठबंधन में शामिल होने का प्रस्ताव दे सकती हैं
झारखंड के धनबाद में बरवाअड्डा एयरपोर्ट के पास एक ग्लाइडर क्रैश होकर गिर गया। ग्लाइडर का मलबा एक घर पर गिरा, जिससे 2 लोग गंभीर रूप से घायल हो गए। उन्हें इलाज के लिए अस्पताल में भर्ती कराया गया है। शुरुआती जानकारी के मुताबिक एयरपोर्ट से उड़ान भरने के बाद कुछ तकनीकी खराबी के चलते ग्लाइडर क्रैश हो गया।
आज की अन्य बड़ी खबरें...
महाराष्ट्र के डिप्टी CM बोलें- लव जिहाद के पीछे किसी तरह की साजिश
महाराष्ट्र के मुख्यमंत्री देवेंद्र फडणवीस ने लव जिहाद को साजिश बताया है। उन्होंने गुरुवार को लव जिहाद पर आशंका जाहिर करते हुए कहा कि इसके पीछे किसी साजिश नजर आती है। फडणवीस विधान परिषद में भाजपा नेता गोपीचंद पाडलकर के अटेंशन मोशन का जवाब दे रहे थे। उन्होंने कहा कि ऐसे मामलों पर सख्त कानून बनाने की जरूरत है।
पाकिस्तान में ही होगा एशिया कप, UAE, ओमान या श्रीलंका में हो सकते हैं भारत के मैच
सितंबर में इसी साल होने वाला एशिया कप पाकिस्तान में ही होगा। ESPN क्रिकइंफो की रिपोर्ट अनुसार, टूर्नामेंट के ज्यादातर मैच पाकिस्तान में होंगे। लेकिन भारतीय टीम के सभी मैच UAE, ओमान या श्रीलंका में से किसी एक जगह शिफ्ट कराए जाएंगे। इस बार का एशिया कप सितंबर के शुरुआती सप्ताह में होना है।
जिसके होस्टिंग राइट्स पाकिस्तान के पास है। 13 दिनों तक चलने वाले 6 टीमों के टूर्नामेंट में फाइनल समेत कुल 13 मैच होंगे। भारत और पाकिस्तान एक ही ग्रुप में हैं। इस ग्रुप में तीसरी टीम क्वालिफाई करके पहुंचेगी। वहीं श्रीलंका, बांग्लादेश और अफगानिस्तान दूसरे ग्रुप में है।
मणिपुर में 3.8 तीव्रता का भूकंप, कोई नुकसान नहीं
मणिपुर के मोइरांग में गुरुवार शाम भूकंप के झटके महसूस किए गए। रिक्टर स्केल पर तीव्रता 3.8 मापी गई। नेशनल सेंटर फॉर सीस्मोलॉजी के मुताबिक, भूकंप का केंद्र मोइरांग से 60 किमी उत्तर-पूर्व में था। फिलहाल किसी तरह के नुकसान की खबर नहीं है।
कोरोना अभी खत्म नहीं हुआ, केंद्रीय स्वास्थ्य सचिव बोले- देश में दुनिया के 1% मामले
दुनिया में अभी भी कोरोना का खतरा बना हुआ है। केंद्रीय स्वास्थ्य सचिव राजेश भूषण ने गुरुवार को कहा कि अभी भी यह वैश्विक महामारी खत्म नहीं हुई है। भारत में वैश्विक मामलों का लगभग 1% केस दर्ज किया जा रहा है।
स्वास्थ्य सचिव के मुताबिक, देश में एक्टिव केस अभी 7,600 हैं। रोजाना औसतन 966 मामले सामने आ रहे हैं। फरवरी के दूसरे हफ्ते में रोजाना औसतन 108 मामले सामने आ रहे थे, अब यह बढ़कर 966 हो गए हैं।
राजेश भूषण ने बताया कि जिन आठ राज्यों में सबसे ज्यादा मामले सामने आ रहे हैं वे हैं- महाराष्ट्र, गुजरात, केरल, कर्नाटक, तमिलनाडु, दिल्ली, हिमाचल प्रदेश और राजस्थान।
इधर, AIIMS के पूर्व निदेशक डॉ. रणदीप गुलेरिया ने कहा कि मौसम बदलने के चलते कोविड और H3N2 के केस बढ़ सकते हैं। हर साल इन्फ्लुएंजा के केस बढ़ते हैं, घबराने की कोई बात नहीं है। मास्क लगाकर रखें, खांसते समय मुंह को ढक लें, सैनिटाइजर साथ रखें।
भारतीय मूल के राहुल रॉय चौधरी होंगे ग्रामरली के अगले CEO, 1 मई से संभालेंगे पद
भारतीय मूल के राहुल रॉय चौधरी को ग्रामरली (Grammarl) का नया CEO बनाया गया है। वे 1 मई 2023 से कंपनी का बागडोर संभालेंगे। 'ग्रामरली' सैन फ्रांसिस्को बेस्ड कंपनी है जो इंग्लिश राइटिंग असिस्टेंस सर्विस उपलब्ध कराती है। राहुल फिलहाल, ग्रामरली में ग्लोबल हेड ऑफ प्रोडक्ट का पद संभाल रहे हैं। पूरी खबर पढ़ें...
आंध्र प्रदेश में तीन मंजिला इमारत गिरी, 2 बच्चे समेत तीन लोगों की मौत
आंध्र प्रदेश में बुधवार रात तीन मंजिला इमारत गिरने से 2 बच्चे समेत तीन लोगों की मौत हो गई, जबकि 3 लोग घायल हुए और 6 लोगों को सुरक्षित बचा लिया गया है। मीडिया रिपोर्ट्स के मुताबिक, हादसा विशाखापत्तनम में रामजोगी पेटा में हुआ। सभी घायलों को अस्पताल में भर्ती कराया गया है। मामले में आगे की जांच की जा रही है।
बिहार में सम्राट चौधरी को बीजेपी की कमान, जेपी नड्‌डा ने प्रदेश अध्यक्ष बनाया
बिहार भाजपा के नए प्रदेश अध्यक्ष सम्राट चौधरी होंगे। BJP के राष्ट्रीय अध्यक्ष जेपी नड्‌डा ने उन्हें ये जिम्मेदारी सौंपी है। पार्टी ने लेटर जारी कर इसकी जानकारी दी है। इसके पहले संजय जायसवाल बिहार BJP के प्रदेश अध्यक्ष थे। NDA की सरकार टूटने के बाद BJP लगातार सम्राट चौधरी को प्रमोट कर रही है। सबसे पहले इन्हें विधान परिषद में नेता प्रतिपक्ष की जिम्मेदारी दी। पूरी खबर यहां पढ़ें...
नोएडा में कपड़ा फैक्ट्री में भीषण आग; धुएं से 10 लोग बेहोश, कंधे पर उठाकर लाए फायर फाइटर्स
नोएडा के सेक्टर-10 स्थित कपड़े की कंपनी में गुरुवार सुबह भीषण आग लग गई। आग कंपनी के तीसरे फ्लोर पर लगी। वहीं पर कंपनी में काम करने वाले मजदूरों के लिए एक कमरा बना है। उसी में 10 मजदूर सो रहे थे। उनको फायर फाइटर ने रेस्क्यू कर निकाला। कंधे पर लादकर फायर फाइटर एक-एक मजदूर को फैक्ट्री से लेकर बाहर निकले। इनमें से कई बेसुध हो चुके थे। पढ़ें पूरी खबर...
नागपुर में 3 जगह NIA का छापा, आतंकवाद से जुड़े मामले में कार्रवाई 
नेशनल इन्वेस्टिगेशन एजेंसी (NIA) ने गुरुवार को आतंकवाद से जुड़े मामले में एक्शन लिया। एजेंसी ने नागपुर में 3 जगहों पर छापा मारा है। कार्रवाई अभी जारी है। एक महीना पहले NIA ने आठ राज्यों में 72 जगह छापे मारे थे। गैंगस्टर लॉरेंस और उसके करीबियों के ठिकानों पर यह रेड डाली गई थी। NIA राजस्थान, पंजाब, हरियाणा, दिल्ली, चंडीगढ़, मध्य प्रदेश, गुजरात और उत्तर प्रदेश में एक साथ कार्रवाई की थी।
निक्की यादव हत्याकांड में साहिल और अन्य 5 आरोपियों की न्यायिक हिरासत 14 दिन बढ़ी
निक्की यादव हत्याकांड में कोर्ट ने साहिल और 5 अन्य आरोपियों की न्यायिक हिरासत 14 दिन (5 अप्रैल) बढ़ा दी है। जिसमें साहिल के पिता और दो चचेरे भाई भी शामिल हैं। साहिल पर आरोप है कि उसने 14 फरवरी को अपनी लिव-इन पार्टनर निक्की की हत्या कर दी थी।
अर्जेंटीना में 6.5 और चिली में 6.3 तीव्रता का भूकंप आया
अर्जेंटीना के सैन एंटोनियो डी लोस कोबरेस में बुधवार देर रात भूकंप का झटका महसूस किया गया। रिक्टर स्केल पर इसकी तीव्रता 6.5 दर्ज की गई। वहीं चिली के इक्विक में बुधवार-गुरुवार की रात 6.3 की तीव्रता का भूकंप आया। अभी तक इस भूकंप से किसी भी नुकसान की खबर नहीं है।
ममता बनर्जी आज नवीन पटनायक से मुलाकात करेंगी, लोकसभा चुनाव के लिए गठबंधन में शामिल होने का प्रस्ताव दे सकती हैं
बंगाल की मुख्यमंत्री ममता बनर्जी आज भुवनेश्वर में ओडिशा के मुख्यमंत्री नवीन पटनायक से मुलाकात करेंगी। इस दौरान बंगाल CM नवीन को लोकसभा चुनाव के लिए विपक्षी दलों के गठबंधन में शामिल होने का प्रस्ताव दे सकती हैं। अभी इसमे सिर्फ सपा और TMC ही साथ आए हैं। तीन दिन पहले उन्होंने समाजवादी पार्टी के सुप्रीमो अखिलेश से मुलाकात की थी। उन्होंने कांग्रेस से दूरी बनाने का फैसला किया है। पढ़ें पूरी खबर...
अमेरिका के एक स्कूल में गोलीबारी, दो लोग घायल हुए
अमेरिका के डेनवर ईस्ट हाई स्कूल में बुधवार को गोलीबारी हुई। जिसमें दो लोग घायल हो गए। घायलों को अस्पताल में भर्ती कराया गया है। पुलिस हमलावर की तलाश कर रही है।
देश के पहले 10km लंबे डबल डेकर एलिवेटेड कॉरिडोर का शिलान्यास करेंगे नितिन गडकरी 
केंद्रीय मंत्री नितिन गडकरी आज जमशेदपुर में बनने वाले देश के पहले 10km लंबे डबल डेकर एलिवेटेड कॉरिडोर का शिलान्यास करेंगे। इसे दो साल में बनाने का लक्ष्य रखा गया है। नितिन गडकरी विष्टुपुर के गोपाल मैदान से वीडियो कॉन्फ्रेंसिंग के जरिए इसकी आधारशिला रखेंगे।